**E premte, 17 qershor 2016**

**NJOFTIM**

**Konsultim publik për Rregullën për vendosjen e çmimeve të energjisë termike**

Zyra e Rregullatorit për Energji (ZRRE) njofton të gjitha palët e interesuara se ka vendosur në diskutim publik Rregullën për vendosjen e çmimeve të energjisë termike.

Kjo Rregull vendos parimet për llogaritjen dhe aprovimin e të hyrave të lejuara maksimale dhe tarifave të rregulluara, si dhe procedurave për paraqitjen e aplikacionit, shqyrtimin, përshtatjen dhe aprovimin e tarifave dhe çmimeve të ngrohjes në sektorin e rregulluar të energjisë termike.

Kjo rregull do të zbatohet për ndërmarrjet që kanë licencë për të ofruar shërbim publik për prodhim, shpërndarje dhe furnizim të ngrohjes.

Rregulla për vendosjen e çmimeve të Energjisë termike përcakton bazat dhe metodologjinë për përcaktimin e të hyrave të lejuara maksimale që mund të fitohen nga ndërmarrjet e rregulluara të energjisë termike, duke ju mundësuar atyre të rikthejnë kostot e arsyeshme të operimit, mirëmbajtjes dhe investimit në gjenerim dhe rrjet me qëllim të furnizimit të konsumatorëve me ngrohje në përputhje me Ligjin për Rregullatorin e Energjisë dhe Ligjin për Energji Termike.

Draft rregulla është publikuar në faqen elektronike zyrtare të ZRRE: [www.ero-ks.org](http://www.ero-ks.org) dhe ZRRE fton të gjitha palët e interesit të japin komentet e tyre deri me **1 korrik 2016**.

Komentet mund të dërgohen në emal adresën: **info@ero-ks.org** me titull **“Komente për Rregullën për vendosjen e çmimeve të energjisë termike”**, ose duke i dërguar ato përmes postës së rregullt në adresën: Rr. Dervish Rozhaja, Nr.12, 10000 Prishtinë, Kosovë.